Mkhize gryp in ná vrou aan stoel vasgemaak isMartha Marais (76) lê vasgebind in die Mamelodi-hospitaal. (Foto: verskaf) Zweli Mkhize, die nuutaangestelde minister van gesondheid, het binne ure ná sy aanstelling sy skok uitgespreek oor die bejaarde vrou wat Woensdagaand met haar hande agter haar rug vasgevind aan ŉ stoel vasgemaak in die wagkamer van die Mamelodi-hospitaal in Pretoria aangetref is. Volgens ’n verklaring deur die departement het Mkhize en Bandile Masuku, die nuwe LUR vir gesondheid, hul misnoeë uitgespreek nadat die voorval wyd op sosiale media gerapporteer is. Popo Maja, woordvoerder van die departement, het gesê Mkhize en Masuku het reeds die betrokke hospitaal besoek om antwoorde van personeel te eis asook te verseker dat Martha Marais, die bejaarde vrou, gehalte sorg ontvang. Die burgerregtebeweging #NotInMyName het Donderdag ŉ beroep op Mkhize gedoen om ongerymdhede by dié hospitaal hok te slaan. Themba Masango, sekretaris-generaal van die beweging, het gesê die Mamelodi-hospitaal is berug vir die swak behandeling van pasiënte. “Ons hoop dat die nuwe minister van gesondheid dringend sal ingryp om aandag te gee aan die gruwels in die hospitaal,” het Masango gesê. “Ons sal nie terugsit en kyk hoe ons senior burgers misbruik word deur die mense wat veronderstel is om hulle te versorg nie.” Maroela Media het vroeër berig ’n video en foto’s versprei op sosiale media waarin gesien kan word hoe die 76-jarige Martha op die vloer spartel terwyl sy aan die stoel vasgemaak is. Haar dogter Stephnie Marais is woedend en eis dat haar ma onmiddellik losgemaak word. “Ons moet die waardigheid van ons pasiënte handhaaf en ons amptenare moet ŉ hoë vlak van professionaliteit behou,” lui die verklaring. Die departement het tydens die besoek bevind dat die pasiënt sleg behandel is en die standaard prosedure nie gevolg is nie. Mkhize en Masuku het ŉ volledige ondersoek na die voorval aangevra en ook gevra dat die personeel wat by die voorval betrokke was, nie meer interaksie met pasiënte mag hê nie. “ŉ Sentrale fokus van die sesde administrasie sal wees om pasiënte se sorg te verbeter en diens te lewer ter verbetering van die lewe van die miljoene wat van ons [diens] afhanklik is,” het Maja bygevoeg. Marais is Dinsdag by die Eersterust-kliniek na die Mamelodi-hospitaal verwys weens naarheid en ŉ maagaandoening. Sy is met ŉ ambulans na die hospitaal vervoer. Die hospitaal maak voorsiening vir pasiënte van Mamelodi, Nellmapius, Eersterust, East Lynne, Cullinan, Pretoria-Oos, Nkangala en Bronkhorstspruit.